Comité, traballadores e CIG analizarán a estratexia a seguir na Vidreira logo da sentenza a respecto do conflito colectivo - CIG Verín - A Limia | Confederación Intersindical Galega | Sindicato
Nesta asemblea redeseñarase a estratexia a seguir polo Comité Empresa que, respectando a resolución xudicial, cualifícaa como “absolutamente incongruente”, por canto se pronuncia sobre unha materia (o plus de actividade), non sometida a consideración xudicial.
Hai que lembrar que o conflito colectivo presentado procuraba un pronunciamento xudicial sobre a legalidade ou non da xornada imposta pola empresa en xaneiro do 2009 “e, incongruentemente, se emite, non só ese pronuniciamente, senón (de paso) unha opinión xudicial (extra petita) sobre o Plus de Actividade”, explica o responsábel da CIG-Verín, Anxo García Torres.
A CIG e o Comité de Empresa explicarán ná Asemblea Xeral de Traballadores/as o sentido deste fallo e definirán a súa nova estratexia de loita sindical e xudicial.
Esta acción do Xulgado Social nº 1 de Ourense vén complicar enormemente a situación dos traballadores/as, mais con todo, apunta García Torres, “o conflito non ha ficar resolto mentres reste un recurso por interpor e se solventen o resto das reclamacións xudiciais formuladas, incluída a do proprio Plus de Actividade”.
A este respecto aclarou que a reclamación sobre o plus se activará inmediatamente, xa que o Xulgado do Social 1 se pronunciou sobre este punto por “decisión voluntaria do xuízo actuante, sen que ninguén sometera tal cuestión á súa consideración, limitando o dereito dos traballadores/as a obter unha opinión xudicial plena sobre un asunto non demandado e, polo tanto, vulnerando o direito á tutela xudicial efectiva”, aclara o responsábel da CIG de Verín.